সামাদ ভাই আমার প্রিয় ব্যক্তিত্ব। যেহেতু বয়সে সিনিয়র, তাই মুরব্বিস্থানীয়। আমরা যে বছর ঢাকা বিশ্ববিদ্যালয়ের অর্থনীতি বিভাগে প্রথম বর্ষ বিএ অনার্সে ভর্তি হই, সামাদ ভাই ও তাঁর সতীর্থরা সে বছর মাস্টার্স ফাইনাল দিয়ে বিশ্ববিদ্যালয় থেকে বেরিয়ে যাচ্ছেন, সময় ১৯৬৩ সাল। এসএম হলের আবাসিক ছাত্র হিসেবে অবস্থান করে তাঁরা ফাইনাল পরীক্ষা দিয়েছেন। পরীক্ষার পরও অল্প কিছুদিন তাঁরা হলে অবস্থান করছিলেন। এ সময় হল সংসদের নির্বাচনের ব্যস্ততা চলছিল। ফরাস ভাই (ড. ফরাসউদ্দিন) ছিলেন আমাদের দল ইপসু থেকে ভিপি প্রার্থী, সামাদ ভাই একই দলের সিনিয়র সদস্য। নির্বাচনী কর্মকাণ্ডে, বিশেষ করে নির্বাচনী সভায় তাঁর সরব উপস্থিতি ছিল চোখে পড়ার মতো। এ সময় নেতা-অনুসারীদের মধ্যে পরিচিতি ঘটে, ঘনিষ্ঠতা বাড়ে। কাঁধে কাঁধ মিলিয়ে সবাই একই লক্ষ্যে অর্থাৎ নির্বাচনে জয়ের লক্ষ্যে কাজ করে। আজ থেকে ৫৫ বছর আগে আমরা তেমনিভাবে কাজ করেছিলাম। ফরাস ভাই বিপুল ভোটে জয়ী হয়েছিলেন।